## Pravilnik o uvjetima i načinu izdavanja rješenja o sigurnosti za obavljanje usluga željezničkog prijevoza

### NN 127/2005 (26.10.2005.), Pravilnik o uvjetima i načinu izdavanja rješenja o sigurnosti za obavljanje usluga željezničkog prijevoza

# MINISTARSTVO MORA, TURIZMA, PROMETA I RAZVITKA

**2373**

Na temelju članka 13. stavka 9. Zakona o
željeznici (»Narodne no­vine« br. 123/03 i 30/04)
ministar mora, turizma, prometa i razvitka, donosi

## PRAVILNIK

### O UVJETIMA I NAČINU IZDAVANJA RJEŠENJA O SIGURNOSTI ZA OBAVLJANJE USLUGA ŽELJEZNIČKOG PRIJEVOZA

PODRUČJE PRIMJENE

Članak 1.

Ovim Pravilnikom se propisuju uvjeti za
izdavanje rješenja o sigurnosti za obavljanje usluga željezničkog prijevoza (u
daljnjem tekstu: rješenje o sigurnosti) kojima mora udovoljavati domaća ili
inozemna pravna osoba, te međunarodna grupacija registrirana za obavljanje
usluga javnog prijevoza u željezničkom prijevozu, (u daljnjem tekstu:
željeznički prijevoznik), te postupak izdavanja, produljenja valjanosti i
ukidanja rješenja o sigurnosti.

Članak 2.

Rješenje o sigurnosti izdaje ministarstvo
mjerodavno za željez­nički
promet (u daljnjem tekstu: ministarstvo) u upravnom postup­ku,
na temelju zahtjeva željezničkog prijevoznika za usluge iz dozvole za
obavljanje usluga željezničkog prijevoza.

UVJETI ZA IZDAVANJE
RJEŠENJA O SIGURNOSTI

Članak 3.

Za izdavanje rješenja o sigurnosti, željeznički
prijevoznik mora ispunjavati sljedeće uvjete:

1. posjedovati dozvolu za obavljanje usluga u
željezničkom prijevozu

2. da vozni park kojeg namjerava koristiti za
obavljanje djelat­nosti prijevoza na prugama
željezničke mreže u Republici Hrvatskoj ispunjava sve tehničke uvjete i
standarde propisane zakonom kojim se uređuje sigurnost u željezničkom prometu

3. da je osoblje koje zapošljava za upravljanje
i praćenje vlakova kojima se obavljaju usluge prijevoza odgovarajuće stručno osposob­ljeno i zdravstveno
sposobno u skladu s propisima i standardima koje uređuju propisi o sigurnosti
željezničkog prometa

4. da ima organiziranu službu nadzora nad
obavljanjem željez­ničkog
prijevoza i sigurnosti prometa.

POSTUPAK ZA UTVRĐIVANJE
ISPUNJAVANJA UVJETA ZA IZDAVANJE RJEŠENJA O SIGURNOSTI

Članak 4.

U postupku za izdavanje rješenja o sigurnosti,
željeznički prijevoznik ispunjavanje uvjeta, iz članka 3. ovog Pravilnika,
dokazuje na sljedeći način:

1. valjanom dozvolom za obavljanje usluga u
željezničkom prijevozu izdanom od ministarstva mjerodavnog za željeznički
promet Republike Hrvatske ili dozvolom izdanom od mjerodavnih tijela drugih
država s kojima Republika Hrvatska ima sklopljene međunarodne ugovore o
međusobnom priznavanju dozvola

2. izjavom o primjenjivanju odredaba glede
korištenja, održavanja, uporabe i prometa željezničkih vozila u skladu s
propisima koji reguliraju sigurnost u željezničkom prometu

3. izjavom o posjedovanju osoblja stručno
osposobljenog za poslove prijevoza opasnih tvari ako je prijevoznik registriran
i za obavljanje djelatnosti prijevoza opasnih tvari

4. izjavom o udovoljavanju uvjetima stručne
osposobljenosti i zdravstvene sposobnosti osoblja kojeg zapošljava na poslovima
upravljanja i praćenja vlakova u smislu propisa o sigurnosti željezničkog
prometa, te potvrdama o osposobljenosti osoblja sukladno propisima o zaštiti na
radu i protupožarnoj zaštiti

5. izvatkom iz organizacijske sheme o
unutrašnjem ustrojstvu tvrtke iz kojeg je razvidan način provođenja unutrašnje
kontrole i nadzora nad sigurnošću prometa, te odgovorne osobe za provođenje
sustava sigurnosti i kontrole.

POSTUPAK IZDAVANJA, PRODUŽENJA
I ODUZIMANJA RJEŠENJA O SIGURNOSTI

Članak 5.

Željezničkom prijevozniku koji dokaže da
ispunjava sve uvjete propisane člankom 3. ovog Pravilnika, Ministarstvo
mjerodavno za željeznički promet izdat će rješenje o sigurnosti, u roku od 30
dana od dana podnošenja urednog zahtjeva.

Rješenje o sigurnosti izdaje se željezničkom
prijevozniku na kojeg glasi i neprenosivo je na drugog prijevoznika.

Članak 6.

Rješenje o sigurnosti izdaje se na rok od 5
godina, s mogućnoš­ću produženja na zahtjev
željezničkog prijevoznika.

Kod podnošenja zahtjeva za produženje dozvole, u
smislu stavka 1. ovog članka, željeznički prijevoznik mora dokazati da
ispunjava sve uvjete propisane odredbama članka 3. ovog Pravilnika.

Članak 7.

Provjeru i nadzor nad ispunjavanjem uvjeta iz članka
3. ovog Pravilnika obavlja mjerodavni inspektor ili drugi ovlašteni državni
službenik ministarstva o čemu sastavlja zapisnik.

Željeznički prijevoznici obvezni su na zahtjev
Ministarstva omogućiti provjeru i uvid u dokumentaciju o ispunjavanju uvjeta iz
rješenja o sigurnosti.

Članak 8.

Ako se izvršenom provjerom i inspekcijskim
nadzorom utvrdi da željeznički prijevoznik kojem je izdano rješenje o
sigurnosti, ne ispunjava uvjete propisane člankom 3. ovog Pravilnika, ministarstvo
će, temeljem nalaza i mišljenja mjerodavnog inspektora ili ovlaštenog državnog
službenika, donijeti rješenje kojim se ukida rješenje o sigurnosti.

Ako se provjerom utvrde određene nepravilnosti,
a koje bitno ne utječu na sigurnost željezničkog prometa, ministarstvo će
rješenjem narediti njihovo otklanjanje i odrediti rok u kojem je to prijevoznik
obvezan učiniti.

Ako prijevoznik ne otkloni utvrđene nedostatke u
roku predviđenom za njihovo otklanjanje, iz stavka 2. ovog članka, ministarstvo
će donijeti rješenje kojim se rješenje o sigurnosti ukida.

Članak 9.

Protiv rješenja ministarstva kojim se ukida
rješenje o sigurnosti željeznički prijevoznik može pokrenuti upravni spor pred mjerodav­nim sudom.

Članak 10.

Odredbe ovog Pravilnika, na odgovarajući se
način primjenjuju i na pravne osobe koje obavljaju prijevoz za vlastite
potrebe, osim u dijelu koji se odnosi na ispunjavanje uvjeta iz članka 3.
stavka 1. točke 1. ovog Pravilnika.

Članak 11.

O izdanim rješenjima o sigurnosti za obavljanje
usluga u željez­ničkom
prijevozu Ministarstvo vodi evidenciju.

ZAVRŠNE ODREDBE

Članak 12.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se danom početka primjene Zakona o
željeznici (»Narodne novine« br. 123/03 i 30/04).

Klasa: 011-01/05-02/97

Urbroj: 530-08-05-1

Zagreb, 13. listopada 2005.

Ministar

mora, turizma, prometa i razvitka

**Božidar Kalmeta**, v. r.

Pravilnik, NN 127/2005-2373